Φίλες και φίλοι,

Βρισκόμαστε λίγο πριν το κλείσιμο του 2023, μιας χρονιάς η οποία σε επίπεδο μηχανοκίνητου αθλητισμού υπήρξε επετειακή για τη χώρα μας.

Ήταν η χρονιά που ο εθνικός μας αγώνας, το Ράλλυ Ακρόπολις συμπλήρωσε εβδομήντα χρόνια στις διεθνείς αθλητικές σκηνές, έχοντας καταγράψει μια πορεία αντίστοιχη της οποίας ελάχιστοι αγώνες στον κόσμο μπορούν να επιδείξουν.

Είναι λογικό όσες και όσοι βρισκόμαστε σήμερα εδώ να έχουμε εμπεριστατωμένη άποψη αναφορικά με τη σπουδαιότητα του Ράλλυ Ακρόπολις. Ωστόσο, είναι διαφορετικό και συνάμα απόλυτα σημαντικό να αντιληφθούμε και να εκτιμήσουμε το μέγεθος αυτής της διαδρομής, η οποία κυριολεκτικά δεν μπορεί να συγκριθεί με κάτι ανάλογο στα εθνικά αθλητικά δρώμενα – και όχι μόνο. Πρόκειται για τη μοναδική ελληνική αθλητική διοργάνωση με ανάλογη επαναληψιμότητα. Μια διοργάνωση η οποία την ίδια στιγμή που αποτελεί το επίκεντρο ενός παγκόσμιου αθλητικού γεγονότος, επιτυγχάνει να διαφημίζει τη χώρα μας σε κάθε άκρη της γης. Μόλις 13 χώρες από όλο τον κόσμο καταφέρνουν να έχουν μια θέση στο ημερολόγιο του Παγκόσμιου Πρωταθλήματος Ράλλυ, και η Ελλάδα είναι μία από αυτές.

Το Ράλλυ Ακρόπολις, στην εβδομηντάχρονη ιστορία του έζησε, αλλά και πέρασε πολλά. Έγινε το πεδίο φιλοξενίας νέων τεχνολογιών για το χώρο του αυτοκινήτου, έγινε η σκηνή που ανέδειξε παγκόσμιους πρωταθλητές, είχε όμως και σκαμπανεβάσματα. Άλλοτε εξαιτίας του ρου της ιστορίας, όπως το 1974, που δε διοργανώθηκε λόγω της παγκόσμιας πετρελαϊκής κρίσης, ή το 2010 που και πάλι έμεινε εκτός ημερολογίου, λόγω του προγράμματος εναλλαγών στις διαργανώτριες χώρες, που δοκίμαζε τότε η FIA. Αυτό που ωστόσο σημάδεψε τον αγώνα, ήταν η παύση του από το Παγκόσμιο Πρωτάθλημα το 2014, για τους γνωστούς δημοσιονομικούς λόγους.

Φίλες και φίλοι,

Κατά τα τρία απόλυτα επιτυχημένα προηγούμενα χρόνια, μας δόθηκε πολλές φορές η δυνατότητα να αναφερθούμε στην πρωτόγνωρη θέληση της Πολιτείας και της κυβέρνησης του Κυριάκου Μητσοτάκη για την επιστροφή του αγώνα στα παγκόσμια δρώμενα.

Με αυτά ως αφετηρία έχουμε τη χαρά να βρισκόμαστε σήμερα εδώ, για να κλείσουμε μαζί το τρίτο έτος της σύγχρονης ιστορίας του αγώνα, αλλά κυρίως το εβδομηκοστό του χρυσής πορείας του, που στάθηκε και η αφορμή για τη δημιουργία μιας μίνι σειράς ντοκιμαντέρ, μέρος της οποίας θα παρακολουθήσουμε σε λίγη ώρα.

Βρισκόμαστε σε μία χρονιά που ο Αθλητισμός αναβαθμίστηκε από τον Πρωθυπουργό Κυριάκο Μητσοτάκη, με το χαρτοφυλάκιο του Αθλητισμού να ανήκει πλέον σε Υπουργείο και μάλιστα στη φιλόξενη «οικογένεια» της Παιδείας.

Γνωρίζουμε πως έπειτα από τρεις απόλυτα επιτυχημένες χρονιές του EKO Ράλλυ Ακρόπολις στο WRC, οι προσδοκίες μεγαλώνουν.

Αυτή η εμβληματική διοργάνωση θα συνεχίσει να τελεί υπό τη σκέπη του υπουργείου με βασικό στόχο την προβολή της χώρας, τη δημιουργία οικονομικών ευκαιριών και τη διαρκή ευαισθητοποίηση του κοινού στην πολιτική της οδικής ασφάλειας, όλα τους μέσα από το σχεδιασμό και την υλοποίηση του Ράλλυ Ακρόπολις.

Προχωράμε με σταθερά βήματα πάνω στα ισχυρά πλέον θεμέλια του αγώνα, με την ευχή το 2024 το ΕΚΟ Ράλλυ Ακρόπολις να συνεχίσει να είναι ένας από τους σημαντικότερους αγώνες μηχανοκίνητου αθλητισμού στον κόσμο.

Ελπίζω να απολαύσετε αυτήν την πρώτη γεύση της μίνι σειράς ντοκιμαντέρ σε λίγη ώρα.

Σας ευχαριστώ πολύ

**Γιάννης Βρούτσης**

**Αναπληρωτής Υπουργός Αθλητισμού**